Z. Kramplová, ministerka pôdohospodárstva SR: (2008-04-03):
Keď som nastúpila do funkcie, iniciovala som stretnutie s ministerstvom financií na to, aby sme riešili túto otázku, pretože tí, ktorí boli z poslancov v gestorskom finančnom výbore pri schvaľovaní rozpočtu na tento rok, dobre vedia, že bol prísľub ministerstva financií priamo od pána ministra aj štátnych tajomníkov, že tejto otázke sa budeme venovať po schválení rozpočtu. V januári som mala stretnutie s pánom ministrom, dohodli sme sa, že túto otázku budeme riešiť spoločne aj so ZMOS-om a budeme sa jej venovať pri schvaľovaní alebo pri predkladaní rozpočtu na rok 2009 až 2011. Začiatkom marca som mala rokovanie aj s predstaviteľmi ZMOS-u. Rovnako sme sa zhodli na spoločnom postupe, že nie je možné, aby peniaze, ktoré by mali zaplatiť malé obce v rámci programu rozvoja vidieka, teda tej osi 3, aby si to financovali, pretože skutočne ide o obce, ktoré majú napríklad aj 50, 100 obyvateľov a majú neuveriteľne nízky rozpočet a v prípade, že by nebola refundovaná DPH alebo by nebolo novelizované nariadenie Európskej komisie 1698, nemohli by čerpať prostriedky, pretože nemali by z čoho zaplatiť DPH. Na základe týchto rokovaní, ktoré som mala, znovu som upozornila ministerstvo financií a ministerstvo pôdohospodárstva si dalo v rámci postavenia štátneho rozpočtu na rok 2009 ako jednu z veľmi dôležitých bodov vyriešenie DPH. Navrhujeme, aby DPH, refundácia DPH bola riešená v rozpočte od roku 2009 v rámci všeobecnej pokladničnej správy tak, aby mohla byť refundovaná do obdobia, kým nebude novelizované nariadenie Európskej komisie z roku 2005. Tu by som len chcela dať ešte jednu informáciu. V rámci Európskej komisie iniciovala Litva otvorenie nariadenia rady 1698 práve z dôvodu DPH ako oprávneného nákladu, ktorý by mal byť riešený na úrovni Rady ministrov, ale to obdobie na preklenutie, kým príde k tej novelizácii nariadenia rady, verím, že my sa dohodneme na tom, že v rámci všeobecnej pokladničnej správy bude táto otázka DPH riešená. Tu by som možno ešte rada zdôraznila jeden fakt. Momentálne pripravujeme práve výzvy na os 3, ktorá sa dotýka obcí a niektorí už začínajú špekulovať, že čo my na ministerstve robíme, prečo tie výzvy ešte nie sú. Nuž, ja by som ich veľmi rada spustila, ale nemôžem si dovoliť spustiť výzvy skôr, ako bude riešená DPH, pretože v tom prípade by sa stratil ten efekt, že obce by mali tri mesiace alebo štyri mesiace na predloženie projektov, ale v podstate by nevedeli, či môžu vstúpiť, alebo nie, lebo nie je riešená DPH. Z toho dôvodu sme sa dohodli a takýmto spôsobom bola informácia aj na monitorovacom výbore, že výzva pre os 3, týka sa obcí, by mala byť až v septembri, pretože obce sa pripravujú na tieto projekty. Následne by trvalo tie tri mesiace, kým by podali projekty a kým by prišlo k vyhodnoteniu, mali by sme finančné prostriedky v kapitole všeobecnej pokladničnej správy pre refundáciu DPH alebo by sa nám podarilo a verím, že sa nám podarí, aj pokiaľ ide o novelizáciu nariadenia Európskej rady. Takže to je ten dôvod, prečo do dnešného dňa, pokiaľ ide o tretiu os, ešte sme nepostúpili ďalej. Ale rovnako počúvam aj z regiónov od starostov obcí, aby sme sa neponáhľali, aby sme v prvom rade vyriešili DPH a potom spustili výzvy, ktoré sú zaujímavé aj pre tie obce, ktoré majú 50 obyvateľov a v inom prípade by si nemohli dovoliť byť zaradené do tohto programu. Ďakujem. Skončila som.